Diari Oficial de la Generalitat Valenciana


Sumari del DOGV 6422, del 22-12-2010 (2010/13908)

DECRET 213/2010, de 17 de desembre, del Consell, pel qual s'establixen els requisits i el procediment d'autorització als centres on s'impartirà la formació per a obtindre el títol de Bussejador Professional Bàsic a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2010/12/17/213/dof/vci/html**

### Dades del document

Número de DOGV
:   6422

Data del DOGV
:   22-12-2010

Secció del DOGV
:   I. DISPOSICIONS GENERALS

Número del document
:   2010/13511


Data del document
:   17-12-2010

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * mar
    * esport professional
    * legislació
    * centre d'ensenyament
    * títol d'estudis

DECRET 213/2010, de 17 de desembre, del Consell, pel qual s'establixen els requisits i el procediment d'autorització als centres on s'impartirà la formació per a obtindre el títol de Bussejador Professional Bàsic a la Comunitat Valenciana. [2010/13663]
PREÀMBUL
El Decret 162/1999, de 17 de setembre, del Consell, pel qual s'establixen les condicions per a l'exercici del busseig professional a la Comunitat Valenciana, va ser dictat en aplicació de la transferència a la Generalitat de les funcions i servicis en matèria de busseig professional, per mitjà del Reial Decret 1758/1998, de 31 de juliol. D'altra banda, el Decret 11/1998, de 27 d'octubre, del president de la Generalitat, va assignar estes funcions a la Conselleria d'Agricultura, Pesca i Alimentació.
Al seu torn, el Decret 2055/1969, de 25 de setembre, pel qual es regula l'exercici de les activitats subaquàtiques, es va establir la normativa bàsica d'aplicació, i l'Orde de 22 de desembre de 1995, del Ministeri d'Agricultura, Pesca i Alimentació, per la qual es deroguen determinades normes reguladores de les activitats subaquàtiques, va derogar gran part de la normativa de desenrotllament del Decret 2055/1969, de 25 de setembre. Addicionalment, en l'Orde de 14 d'octubre de 1997, del Ministeri de Foment, s'establixen les normes de seguretat per a l'exercici de les activitats subaquàtiques.
La pràctica de l'activitat del busseig professional exigix uns coneixements teòrics i pràctics que s'han d'adquirir per mitjà del curs autoritzat en l'àmbit de la Comunitat Valenciana, Bussejador Professional Bàsic, amb les capacitacions per a les quals faculta de conformitat amb els articles 3 i 8 del Decret 162/1999, de 17 de setembre, del Consell, i per al qual s'establixen en este decret els requisits de participació i impartició d'estos, i és de compliment obligatori l'aplicació de les normes de seguretat per a l'exercici d'activitats subaquàtiques, que es troben recollides en l'Orde de 14 d'octubre de 1997, del Ministeri de Foment, per la qual s'aproven les normes de seguretat per a l'exercici d'activitats subaquàtiques, i en l'Orde de 20 de juliol de 2000, que modifica l'anterior.
Per tot això, en l'esmentat Decret 162/1999 es va establir l'obligació per als centres de busseig de comptar amb la preceptiva autorització de la Conselleria d'Agricultura, Pesca i Alimentació per a impartir les ensenyances de Bussejador Professional Bàsic. En conseqüència, per este decret es procedix a regular els requisits preceptius per als centres on s'impartirà la formació per a obtindre el títol de Bussejador Professional Bàsic a la Comunitat Valenciana, així com el procediment que han de seguir els interessats.
En virtut dels articles 18.f) i 28.c) de la Llei del Consell, a proposta de la consellera d'Agricultura, Pesca i Alimentació i amb la deliberació prèvia del Consell, en la reunió del dia 17 de desembre de 2010,
DECRETE
Article 1. Objecte
Este decret té com a objecte la regulació dels requisits i el procediment per a poder atorgar l'autorització de centres d'impartició de la formació necessària per a obtindre el títol de Bussejador Professional Bàsic, establit en l'àmbit de la Comunitat Valenciana, de conformitat amb l'article 6 del Decret 162/1999, de 17 de setembre, del Consell, pel qual s'establixen les condicions per a l'exercici del busseig professional a la Comunitat Valenciana.
Article 2. Àmbit d'aplicació
Els requisits que es recullen en l'annex III d'este decret s'aplicaran als centres establits a la Comunitat Valenciana que desitgen impartir la formació necessària per a obtindre el títol de Bussejador Professional Bàsic. S'entén per centre establit a la Comunitat Valenciana aquell que desenrotlla tota la seua activitat en el seu territori, les seues aigües, les seues aigües interiors i el mar territorial.
Article 3. Autorització dels centres d'impartició de la formació necessària per a obtindre el títol de Bussejador Professional Bàsic
1. Les persones físiques o jurídiques que desitgen impartir el curs de formació per a l'obtenció del títol de Bussejador Professional Bàsic han d'obtindre la preceptiva autorització de la direcció general competent en matèria de pesca marítima, independentment de l'adquisició de qualsevol altra autorització necessària per al desenrotllament del curs, per mitjà de sol·licitud estandarditzada conforme a l'imprés establit en l'annex I d'este decret, degudament emplenada i acompanyada amb la documentació que s'indica en l'annex II, supeditada al compliment dels requisits establits en l'annex III quant a professorat, infraestructura i equipament i, en tot cas, de les normes de seguretat que s'establixen en l'Orde de 14 d'octubre de 1997, del Ministeri de Foment, per la qual s'aproven les normes de seguretat per a l'exercici d'activitats subaquàtiques.
La sol·licitud s'ha de presentar a la direcció territorial de la conselleria competent en pesca marítima de la província on s'ubique el centre, o per mitjà de qualsevol de les formes que s'establixen en la Llei de Règim Jurídic de les Administracions Públiques i del Procediment Administratiu Comú.
L'esmentada direcció territorial serà l'encarregada de realitzar la prèvia inspecció per a la comprovació dels requisits, i emetrà, com a conseqüència, proposta a la direcció general competent en matèria de pesca marítima, que resoldrà, amb un informe previ de l'àrea competent en matèria de pesca marítima, la concessió o denegació de l'autorització en el termini màxim de sis mesos des de la data en què la sol·licitud haja tingut entrada en el registre de l'òrgan competent per a la seua tramitació. Passat este termini, la sol·licitud es podrà entendre estimada, segons el que s'establix en l'article 43 de la Llei de Règim Jurídic de les Administracions Públiques i del Procediment Administratiu Comú.
2. Esta autorització tindrà un període de vigència de quatre anys, sempre que es complisquen els requisits establits. Amb una antelació mínima de sis mesos respecte del terme del període de vigència de l'autorització, la part interessada ha d'instar la renovació de l'autorització a la direcció general competent en matèria de pesca marítima.
En tot cas, qualsevol alteració de les condicions tingudes en compte per a l'autorització ha de ser notificada immediatament a la direcció general competent en matèria de pesca marítima, i podrà donar lloc a la modificació de la resolució d'autorització, excepte les alteracions relatives als punts 1 i 2 de l'annex IV del present decret, que, d'acord amb allò que s'establix en este decret, han de ser comunicades abans de la realització de cada curs.
3. Qualsevol modificació respecte a la titularitat d'un centre autoritzat ha de ser comunicada prèviament a la direcció general competent en matèria de pesca marítima, i només serà efectiva respecte de l'autorització concedida, una vegada autoritzada mitjançant una resolució de l'esmentada direcció general. La resolució ha de ser emesa en el termini màxim de sis mesos des que la comunicació haja tingut entrada en el registre de l'òrgan competent per a la seua tramitació. Passat este termini, la modificació de la titularitat es pot entendre estimada, segons allò que s'establix en l'article 43 de la Llei de Règim Jurídic de les Administracions Públiques i del Procediment Administratiu Comú.
Article 4. Comunicació de començament de curs
1. Els centres autoritzats que desitgen impartir un curs de Bussejador Professional Bàsic han de presentar una comunicació de començament per a cada curs.
L'esmentada comunicació s'ha de presentar a la direcció territorial de la conselleria competent en pesca marítima de la província on es realitzarà el curs, amb una antelació mínima de 15 dies a la data de començament d'este.
2. El centre autoritzat serà responsable de la comprovació dels requisits dels alumnes per a participar en el curs, establits en l'article 4 del Decret 162/1999, de 17 de setembre, del Consell, i de la realització de les proves a què s'hagen de sotmetre per a la inscripció en el curs. Les proves físiques i de natació que cal superar a les quals es fa referència en l'esmentat article són les següents: nadar 400 metres en un temps màxim de 15 minuts, bussejar en apnea una distància mínima de 25 metres i realitzar una apnea estàtica durant un temps mínim d'1 minut. Els aspirants aniran equipats únicament amb banyador, ulleres i casquet.
3. En la comunicació de començament de curs s'ha d'incloure la relació dels alumnes admesos, amb certificat del compliment de les condicions que s'establixen en l'esmentat article 4 del Decret 162/1999, les dates d'inici i finalització del curs, la distribució de la matèria que s'impartirà en les dates i llocs de desenrotllament d'este, la data de l'examen i la relació definitiva de formadors. En esta s'ha d'acreditar el compliment dels requisits que s'establixen en l'annex IV.
4. Amb la finalitat de comprovar que el desenrotllament del curs s'adequa als nivells de qualitat i professionalitat necessàries, la direcció territorial de la conselleria competent en pesca marítima de la província on es desenrotlle el curs pot dur a terme inspeccions d'este.
Article 5. Tribunal examinador
1. El tribunal examinador de cada curs ha d'estar compost per tres membres: president, vicepresident i secretari. Els càrrecs de president i vicepresident han de ser exercits per personal funcionari de la Generalitat, i el de secretari per un professor instructor del curs. El tribunal ha de ser nomenat per la direcció general competent en matèria de pesca marítima, i pel que fa al seu funcionament caldrà ajustar-se a allò que s'ha disposat per a òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. El tribunal és responsable de l'establiment de les proves d'avaluació dels alumnes, que han de constar d'una part teòrica i d'una part pràctica. Per a ser avaluats positivament els alumnes han de superar les dos parts.
3. En el termini no superior a dos setmanes des de la realització de les proves d'avaluació s'ha de remetre l'acta oficial del seu resultat a la direcció territorial corresponent de la conselleria competent en pesca marítima de la província on es desenrotlle el curs. L'acta ha de contindre, com a mínim: número DNI o NIE, data de naixement, i nom i cognoms dels alumnes, així com resultat de l'avaluació, que pot adoptar el valor d'apte o no apte. L'acta ha d'estar datada i firmada pel tribunal examinador.
4. La direcció territorial elevarà la proposta d'expedició del títol de Bussejador Professional Bàsic en relació amb els alumnes avaluats com a aptes, acompanyada amb l'original de l'acta i el justificant de l'abonament de taxes per part dels alumnes. El títol l'expedirà la direcció general competent en matèria de pesca marítima, en un termini màxim de tres mesos.
Article 6. Obligacions del centre autoritzat d'impartició de la formació necessària per a obtindre el títol de Bussejador Professional Bàsic
1. Durant el desenrotllament del curs, en tot moment es tindrà en compte allò que es disposa en l'Orde de 14 d'octubre de 1997, del Ministeri de Foment, que aprova les normes de seguretat per a l'exercici d'activitats subaquàtiques. En particular, un dels professors instructors serà nomenat, pel centre autoritzat, cap d'equip de busseig, d'acord amb allò que s'establix en l'article 12 de l'esmentada orde, i serà, en conseqüència, el responsable del compliment d'allò que s'hi ha preceptuat, i actua com a coordinador del curs.
En particular, és responsabilitat del/de la coordinador/a del curs:
a) Vetlar pel compliment de la normativa de seguretat vigent en matèria de busseig.
b) Activar els plans d'emergència i d'evacuació necessaris en cas d'accident.
c) Revisar i controlar el bon estat, en tot moment, de tots els equips i del material del curs, així com del compliment de la normativa vigent pel que fa a revisions periòdiques dels equips i dels materials per part dels organismes oficials competents.
d) Comprovar que els instructors i els ajudants tenen la documentació en regla, en especial, les qualificacions, els certificats mèdics i les assegurances d'accidents i de responsabilitat civil.
2. Els centres autoritzats que impartisquen un curs de Bussejador Professional Bàsic, a més de complir la normativa vigent que afecte l'activitat, estan obligats a:
a) Establir les mesures de seguretat que siguen necessàries per a cada activitat, i informar l'alumnat dels riscos i de les mesures preventives que és necessari adoptar.
b) Garantir l'operativitat, la funcionalitat i la seguretat de tot el material, dels equips i de les instal·lacions utilitzades en el curs.
c) Informar i, si és necessari, rebutjar els/les alumnes que no estiguen adequadament capacitats/des per a efectuar una determinada activitat.
d) Supervisar en tot moment el desenrotllament de les activitats formatives en el mateix lloc de la immersió, siga en superfície o davall l'aigua.
e) Garantir la presència en superfície, en el lloc de la immersió, de professorat qualificat en primers auxilis bàsics i primers auxilis amb oxigen per a accidents de busseig, preparats amb l'equip adequat (inclòs l'equip de subministrament d'oxigen) amb la finalitat d'intervindre en qualsevol emergència.
f) Vetlar pel respecte al medi marí garantint el compliment de la normativa vigent, especialment pel que fa a extraccions no autoritzades, llocs d'ancoratge i espais qualificats de protecció especial.
g) Emplaçar les zones de pràctiques en el mar en llocs adequats i segurs que no siguen de pas obligatori d'embarcacions, com l'entrada i l'eixida de ports, bocanes i canals d'accessos, o que interferisquen en altres activitats marítimes, professionals o d'oci, i senyalitzar-les d'acord amb la normativa vigent.
h) Cancel·lar i reprogramar les eixides al mar per a realitzar immersions en el cas que les condicions marítimes i meteorològiques puguen suposar un risc per a l'exercici de l'activitat.
i) Garantir que en les pràctiques en aigües obertes la profunditat del lloc d'immersió no supera la profunditat màxima determinada prèviament per a la pràctica que cal realitzar.
j) Disposar d'un pla d'emergències i d'evacuació, d'acord amb allò que s'establix en la normativa de seguretat vigent i l'annex II d'este decret.
k) Contractar una cobertura d'accidents personals per als alumnes matriculats i del professorat, que cobrisca, a més de les despeses de curació, un capital mínim de 3.000 euros per mort i un capital mínim de 6.000 euros per invalidesa per accident. Així mateix, han de contractar una pòlissa d'assegurances per a cobrir les responsabilitats civils derivades de l'activitat impartida, per danys materials, personals i perjudicis econòmics que siguen conseqüència d'estos danys corporals, davant de l'alumnat del centre o terceres persones. La quantitat mínima a cobrir serà de 600.000 euros per sinistre i, en el cas que s'establisca un sublímit per víctima, este no pot ser inferior a 150.000 euros. Si s'establixen franquícies, aniran a càrrec de la persona que contracte l'assegurança. La pòlissa ha d'incloure la Generalitat com assegurada.
DISPOSICIÓ TRANSITÒRIA
Única. Cursos autoritzats
Els cursos autoritzats a l'entrada en vigor d'este decret es regulen per la normativa que els va autoritzar.
DISPOSICIÓ DEROGATÒRIA
Única. Derogació normativa
Queden derogades totes les disposicions que del mateix rang o d'un rang inferior s'oposen a allò que es disposa en este decret.
DISPOSICIONS FINALS
Primera. Habilitació reglamentària
S'autoritza la direcció general competent en matèria de pesca marítima perquè emeta els actes, les resolucions i les instruccions que siguen necessaris per a l'aplicació d'este decret.
Segona. Entrada en vigor
Este decret entrarà en vigor l'endemà de la publicació en el Diari Oficial de la Comunitat Valenciana.
València, 17 de desembre de 2010
El president de la Generalitat,
FRANCISCO CAMPS ORTIZ
La consellera d'Agricultura, Pesca i Alimentació,
MARITINA HERNÁNDEZ MIÑANAANNEX II
DOCUMENTACIÓ QUE S'HA
D'ADJUNTAR A LA SOL·LICITUD
1. Desenrotllament del programa tipus de formació, s'han d'indicar clarament els continguts i les activitats que cal desenrotllar i la distribució horària setmanal al llarg d'un curs, que s'ha d'ajustar als continguts que s'establixen en l'annex del Decret 162/1999, de 17 de setembre, del Consell.
Amb esta finalitat cal tindre en compte que la realització de les pràctiques en ambient hiperbàric s'ha d'ajustar a açò:
a) Piscina: amb equip autònom, 300 minuts de temps mínim d'immersió a una profunditat de 0 a 10 metres.
b) Aigües lliures:
1r. Amb equip autònom, 240 minuts de temps mínim d'immersió a una profunditat menor de 15 metres, i 180 minuts a una profunditat entre 15 i 30 metres.
2n. Amb subministrament des de la superfície, 300 minuts de temps mínim d'immersió a una profunditat menor de 15 metres, i 180 minuts a una profunditat entre 15 i 30 metres.
c) Cambra hiperbàrica: un mínim de 30 minuts i un màxim de 120, a una profunditat de 30 metres.
En total, el temps mínim d'immersió serà de 1.320 minuts. El temps total d'immersió fa referència al temps total passat davall l'aigua (descens, temps en la profunditat i temps d'ascens). Les pràctiques en la cambra hiperbàrica s'han de realitzar abans de les d'immersió a profunditat superior a 15 metres.
Per a superar el curs és necessari realitzar la totalitat del temps mínim de pràctiques en ambient hiperbàric i assistir, almenys, al 80% de classes teòriques i pràctiques en terra.
2. Material didàctic i de suport utilitzat (bibliografia, apunts, vídeos, etc.).
3. Documentació acreditativa de la disponibilitat dels recursos mínims de professorat, d'infraestructura i d'equipament que s'establixen en l'annex III d'este decret.
4. Documentació acreditativa de la personalitat i de la inscripció en els registres corresponents, així com targeta d'identificació fiscal o NIF del sol·licitant, i DNI del representant legal, si escau.
5. Certificat d'estar al corrent del compliment de les obligacions tributàries i amb la Seguretat Social. Es pot autoritzar la Generalitat per a consultar estes dades en la sol·licitud d'autorització, i queda en eixe cas exempt de l'obligació de presentar el certificat.
6. Còpia del pla d'emergències i d'evacuació, amb inclusió de la documentació acreditativa dels mitjans d'assistència i d'evacuació disponibles, qualificacions del personal en primers auxilis i primers auxilis amb oxigen per a accidents de busseig i relació detallada d'embarcacions, equips de primers auxilis i de primers auxilis amb oxigen per a accidents d'immersió. El pla ha d'incloure tot el protocol d'actuacions que cal desenrotllar, amb les persones responsables i les temporitzacions corresponents, per als casos d'accidents disbàrics i no disbàrics. A més, el pla ha d'incloure una llista actualitzada de totes les unitats de medicina hiperbàrica dins de recinte hospitalari disponibles, i de tots els mitjans disponibles per a emergències i evacuació, com ambulàncies, capitanies marítimes, salvament marítim, Creu Roja i cossos de seguretat.
ANNEX III
REQUISITS QUE HAN DE COMPLIR
ELS CENTRES AUTORITZATS PER A IMPARTIR
LA FORMACIÓ NECESSÀRIA PER A OBTINDRE
EL TÍTOL DE BUSSEJADOR PROFESSIONAL BÀSIC
1. Professorat
El nombre màxim d'alumnes per curs és de 12, i el nombre mínim de professors és de quatre: dos instructors, un dels quals actua com a cap d'equip, i dos ajudants. Els quatre han d'estar presents en les classes pràctiques d'aigües lliures; i en estes, la relació professor/alumne no ha de ser inferior a un instructor i un ajudant per cada sis alumnes. Les classes teòriques seran impartides per un professor instructor, excepte les relatives a fisiologia del busseig, que seran impartides per un llicenciat o graduat en Medicina o diplomat o graduat en Infermeria.
El professorat ha de ser, com a mínim:
a) Professor instructor: tècnic en busseig a mitjana profunditat, bussejador de primera classe o bussejador instructor, en tots els casos amb més de tres anys d'antiguitat en busseig professional.
b) Professor ajudant: bussejador professional bàsic, bussejador de segona classe restringida o titulació superior.
c) El professorat ha d'acreditar estar en possessió de la Llibreta per a les Activitats Professionals Subaquàtiques a la Comunitat Valenciana.
2. Infraestructura
a) Aula docent amb una superfície mínima d'1,4 metres quadrats per lloc d'alumne, dotada de mitjans didàctics audiovisuals.
b) Una piscina amb profunditat mínima de dos metres i dimensions suficients per al nombre d'alumnes, amb una relació de sis metres quadrats per alumne. En cas de ser aliena al centre s'ha de presentar la documentació contractual per a la seua utilització durant el curs.
c) Local dotat amb equipament de primers auxilis.
d) Vestidors, dotats de taquilles, lavabos i dutxes annexos.
e) Assecador, amb espai suficient per a estibar tots els equips del personal docent i l'alumnat.
3. Equipament
a) Alumnes: allò que s'ha assenyalat en l'Orde de 14 d'octubre de 1997, del Ministeri de Foment, per la qual s'aproven normes de seguretat per a l'exercici d'activitats subaquàtiques.
b) Centres: sense perjudici de tot el material necessari per al compliment de l'esmentada Orde de 14 d'octubre de 1997, del Ministeri de Foment, els mitjans materials mínims per a la realització de cursos de Bussejador Professional Bàsic han d'estar compostos pels elements següents:
1r. Una cambra hiperbàrica multiplaça operativa. Si no n'hi ha, pot ser substituïda esta instal·lació per una relació contractual amb una entitat pròxima que dispose de l'esmentada cambra operativa, en la qual s'especifique la seua disponibilitat pel centre de busseig per a labors formatives i en cas d'accident.
2n. Dos embarcacions de transport, una principal i una altra d'auxiliar, de característiques adequades per a la pràctica del busseig amb capacitat suficient per a tots els alumnes, els seus instructors, equips de busseig i ferramentes de treball. L'embarcació auxiliar ha de ser capaç de desenvolupar la velocitat suficient per a intervindre en situacions d'emergència.
3r. Un compressor d'aire d'alta pressió que permeta l'ompliment de botelles d'aire comprimit, amb certificat de reconeixement per a instal·lacions de càrrega i control de botelles d'equips respiratoris autònoms en activitats subaquàtiques i treballs de superfície, expedit per la Conselleria d'Indústria, Comerç i Innovació (Reial Decret 366/2005, de 8 d'abril), o relació contractual amb una empresa recarregadora de botelles d'equips respiratoris autònoms autoritzada per a esta finalitat.
4t. Un compressor de baixa pressió i gran cabal per a ferramentes pneumàtiques o una central hidràulica, ambdós amb les seues corresponents mànegues, connexions i accessoris.
5é. Tres globus de reflotament de capacitat d'elevació no inferior a 500 quilograms cadascun.
6é. Ferramentes diverses submergibles, pneumàtiques o hidràuliques, un joc de ferramentes convencionals per a la seua utilització en l'aigua, i una mànega de succió.
7é. Un joc d'elements de tracció i embragatge com ara eslingues, grillons variats, mosquetons, subjectacables, cadenes, ganxos, politges i cordam divers.
8é. Material de pràctiques de Fisiopatologia i Seguretat:
Un equip d'oxigenoteràpia normobàrica.
Material de primers auxilis.
Equip de ventilació artificial.
Maniquí de pràctiques RCP (Reanimació Cardiopulmonar).
9é. Equips de subministrament de superfície:
Una taula de distribució de gasos amb dos eixides, circuit d'emergència, pneumo i comunicacions.
Dos cables umbilicals de 50 metres de longitud amb subministrament de gasos, pneumo i comunicacions.
Bateria d'aire principal.
Bateria d'aire d'emergència.
Dos cascos o màscares de busseig amb telefonia, circuit de seguretat i ventilació.
Dos arnesos.
Dos botelles de seguretat de 10 litres.
Dos càmeres d'alta amb l'acoblament al casc.
ANNEX IV
DOCUMENTACIÓ QUE CAL APORTAR
EN LA COMUNICACIÓ DE COMENÇAMENT DE CURS
1. Relació definitiva de professors: s'ha de presentar la relació definitiva de professors, amb l'acreditació del compliment dels requisits que s'establixen en este decret, i s'ha d'indicar quins seran els professors instructors i, entre estos, qui actuarà com a cap d'equip de busseig, i els professors ajudants.
2. Còpia del despatx de les embarcacions.
3. Documentació acreditativa de la constitució de les assegurances que s'establixen en l'article 6 d'este decret.
4. Declaració responsable del compliment totes les obligacions tingudes en compte per a la concessió de l'autorització general.


Còpia Permalink ELI